**Katapultti** oli suomalainen RedLynxin kehittämä SMS-TV-peli. Vuonna 2002 ilmestynyttä peliä pelattiin SubTV:llä ja MTV3:lla.

Pelaaminen
----------

*Katapultin* peluuta
*Katapultin* luolamiehet juhlivat voittoa.
*Katapultissa* kaksi kivikautista heimoa on ajautunut konfliktiin. Nimensä mukaisesti pelissä ammutaan katapultilla kiviä toisia pelaajia ja dinosauruksia kohti. Pelin kehittäneellä RedLynxillä pidettiin tärkeänä, että pelaaja ei ohjaa vain katapulttia, vaan katapultin ohjaksissa olevaa luolamieshahmoa. Yksinkertainen hahmo ilmehtii ja reagoi pelin tapahtumiin ja antaa näin pelaajalle samaistumispinnan. Uuden pelaajan liittyessä peliin luolamies huudahtaa ääneen ja pelaajan nimimerkki ilmestyy ruudulle. Yksi RedLynxin haasteista olikin saada pelaaja näkemään vaivattomasti missä hänen ohjaamansa hahmo on.

Peliä pelattiin lähettämällä tekstiviestejä. Pelaaja sisällytti tekstiviestiin ohjeet siitä, mihin suuntaan ja kuinka kovaa kivi ammutaan. Taistelukentällä näkyi kompassi, jonka avulla arvioida suuntia. Pelissä saattoi olla mukana 30 yhtäaikaista pelaajaa ja siinä oli mukana myös chatti. Live-juontajaa siinä ei kuitenkaan ollut toisin kuin useissa myöhemmissä SMS-TV-peleissä.

Kehitys
-------

*Katapultti* syntyi osana suomalaista 2000-luvun alun mobiilipelitrendiä. Tuolloin moni pelitalo ryhtyi yhdistämään kännyköitä ja TV-teknologiaa. Suomessa oli paljon alan osaamista, mobiiliteknologia nähtiin myönteisessä valossa ja kuluttajille kännykkä ja tekstiviestit olivat luonteva tapa kuluttaa vapaa-aikaa.

*Katapultti* oli ensimmäinen Suomessa pyörinyt SMS-TV-peli. Aloite pelin tekemiselle tuli RedLynxiltä, jossa oli nähty yleistymässä olevien TV-chattien taipuvan myös pelaamiseen. Pelin kehittäjä RedLynx oli tuolloin vielä nuori ja pieni vain muutaman työntekijän pelitalo. Toimittuaan noin vuoden yrityksellä oli kuitenkin kassassa tarpeeksi varoja ottaakseen riskin *Katapultin* kanssa. RedLynx kehitti prototyypin, joka esiteltiin SubTV:lle. Parin kuukauden päästä tästä peliä pelattiin jo TV:ssä. Peli valmistui tammikuussa 2002 ja tuli ruutuihin SubTV:llä helmikuussa. Kesäkuussa sitä alettiin näyttää myös MTV3:lla. Pian valmistui myös RedLynxin *Astronautti* -TV-peli. *Katapultti* vietiin myös ulkomaille. Sen lähetykset alkoivat joulukuussa 2002 Filippiineillä. Tämän jälkeen peliä pelattiin myös esimerkiksi Belgiassa, Espanjassa ja Sveitsissä.

*Katapulttia* lähetettiin kanavilla varsinaisen ohjelmia sisältäneen lähetysajan päättymisen jälkeen. *Katapultin* suosiota pidettiin osoituksena TV-yhtiöiden tarpeesta täyttää ruutuaikaa jollakin katsojien kannalta mielenkiintoisemmalla sisällöllä kuin perinteisellä ostos-TV:llä tai testikuvalla. Pelin varsinainen kohderyhmä olivat 12–25-vuotiaat pojat ja miehet.

Varsinaista mallia Javalla ohjelmoidulle *Katapultille* ei ollut, koska muita TV-pelejä ei vielä ollut olemassa. Esikuvia haettiin muista peleistä, esimerkiksi *Scorched Earthista* ja *Worms*-pelisarjasta, joissa molemmissa ammutaan *Katapultin* tapaan vihollisia yksinkertaisia lentoratoja arvioimalla. Teknisenä haasteena RedLynxillä oli saada *Katapultti* pyörimään omalla serverikoneellaan. Tätä varten pelin tuli olla kevyt. TV-yhtiön serveri otti sitten yhteyden tähän ulkoiseen palvelimeen saadakseen pelin tiedot.

Vuonna 2004 RedLynx julkaisi Katapultista uuden jatkokehitetyn version nimeltä *Katapultti 2*, jota esitettiin Subtv:llä ja Nelonen Plus -kanavilla.

*Katapulttiin* liittyvää materiaalia on esillä Suomen pelimuseossa.

Katso myös
----------

* Interaktiiviset visat ja chatit

Lähteet
-------

1. 1 2  Catapult Redlynx.  Arkistoitu 2.1.2010.  (englanniksi)
2. 1 2 3  100 suomalaista peliä Suomen pelimuseo. Viitattu 8.4.2021.
3. 1 2 3 4 5 6  Katapultti - Interaktiiviset tekstiviestipelit televisiossa *YouTube*.  6.11.2017. Suomen pelimuseo. Viitattu 8.4.2021.
4. 1 2  RedLynx Mobiilipeli - Katapultti (Traileri). Viitattu 8.4.2021.
5. 1 2  Punainen Ilves levittää interaktiivista ilosanomaa *Turun Sanomat*.  6.8.2005. Viitattu 8.4.2021.
6. 1 2 3  Hyrkäs, Antti: RedLynx Laboratories *Ilta-Sanomat*.  8.7.2003. Viitattu 8.4.2021.
7. 1 2  Hyrkäs, Antti: Suomalaiset televisiopelit valloittavat jo maailmaa *Ilta-Sanomat*.  8.7.2003. Viitattu 8.4.2021.
8. 1 2  Lähde, Antti: Muistatko vielä nämä suomalaiset klassikkopelit? Nämä 100 pääsevät Tampereen pelimuseoon *Aamulehti*.  4.1.2017. Viitattu 8.4.2021.
9. ↑  Catapult 2 Redlynx.  Arkistoitu 2.1.2010.  (englanniksi)